Stella-moorde: Saak teen Bylsma 'pas soos legkaart' | Maroela Media
Stella-moorde: Saak teen Bylsma 'pas soos legkaart'
Xander Bylsma in die hof in Mahikeng. (Foto: Tania Heyns)
"Ons moet bedag wees daarop hoe hierdie hele saak soos 'n legkaart inmekaar pas."
Staatsaanklaer adv. Johan Smit het Dinsdagoggend tydens sy slotbetoë in die hooggeregshof in Mmabatho in Noordwes gesê die saak teen die jong moordbeskuldigde Xander Bylsma (20) is die een saak in sy loopbaan as staatsaanklaer wat die mooiste legkaart nóg vorm.
Bylsma staan tereg op die moord van sy eksmeisie Sharnelle Hough (17) en haar boesemvriendin Marna Engelbrecht (16). Dié tienermeisies is gedurende die aand van 25 Mei en oggend van 26 Mei 2018 in die skoolkoshuis op Stella vermoor.
Die staat het vanoggend sy slotbetoë in die saak teen Bylsma gevoer nadat die verdediging Maandag die saak gesluit het. Volgens Smit is die bekentenis en uitwysings wat Bylsma destyds kort ná die moorde gemaak het en sedertdien betwis "nié net 'n bekentenis van skuld nie, maar vertel ook 'n hele verhaal van hartseer, jaloesie, liefde en vergelding".
Maroela Media het vroeër berig Bylsma het aanvanklik beken dat hy die meisies vermoor het nadat hy kwansuis Sharnelle gehelp het om selfmoord te pleeg. Hy voer intussen aan dat hy destyds aangesê is om dié bekentenis te maak. Die skuldbekentenis en uitwysings is egter verlede jaar gedurende 'n binneverhoor voorlopig aanvaar.
"Daar bestaan geen twyfel dat hy die meisies vermoor het nie. Hy het op 'n slinkse wyse beplan om Sharnelle te vermoor. Die motief is duidelik. Sy wou nie hulle verhouding hervat nie. Die motief vir Marna se moord is ook duidelik, maar dié moord is nie vooraf beplan nie," sê Smit.
Smit het die staat se getuienisse aan regter Ronald Hendricks voorgelê om die "legkaartstukke" een vir een bymekaar te sit. Hy voer aan dat Bylsma se getuienis ongeloofwaardig is en het die volgende uitgelig om sy argument te staaf:
Anastasia Visser getuig teen Xander Bylsma in die Stella-moordsaak. (Foto: Tania Heyns)
Hy het verwys na Anastasia Visser, Xander se voormalige vriendin, wat getuig het Xander "sou seker maak Sharnelle pleeg selfmoord".
"Dit is belangrik om van die staanspoor te besef dat Anastasia se weergawe en Xander se weergawe nie met mekaar vereenselwig kan word nie. Daar is nie ruimte om die weergawes met mekaar te versoen nie en daar is nie ruimte vir 'n fout nie. Anastasia het kalm en met vertroue getuig. Sy het ook nie haarself weerspreek nie," het Smit uitgelig.
Hy het verder aangevoer dat daar geen rede sou wees dat Anastasia vir Xander sou wou kelder nie. "Hy is 'n slinkse beplanner en Anastasia se getuienis lê die grondslag vir sy beplanning," meen Smit.
Hy het ook verwys na die getuienis van Brandon Victor dat Xander vir Sharnelle in sy teenwoordigheid oor die foon sleggesê het. Bylsma het selfs gedurende die verhoor die skuld op Victor gepak en aangevoer dat hy die een is wat die moorde gepleeg het.
"Xander sou Marna wou vermoor omdat sy in sy pad gestaan het in sy versoening met Sharnelle. Watter motief sou Brandon hê? Niemand het hom daardie aand by die meisies sien kuier nie. Waarom sou Brandon ook homself op die toneel plaas?" wou Smit vanoggend weet.
Smit sê ook dit maak nie sin dat al die ander verdoemende getuienis en bewyse na Bylsma wys, as Brandon wel die moordenaar is nie.
Daar het aanvanklik 'n groot vraagteken in die saak teen Bylsma ontstaan nadat 'n DNS-kenner getuig het dat geen DNS van Bylsma op die moordtoneel gevind is nie.
Volgens Smit was dié getuienis nie vir die staat 'n verrassing nie aangesien dít nie die soort saak is waar Xander se DNS op bewysstukke op die toneel móét wees nie. "Hy kon bloot handskoene aangehad het, wat waarskynlik is aangesien die moorde in die winter gepleeg is," het Smit verduidelik.
Smit sê dat hy veral kop gekrap het oor die Volvo-vragmotor wat Xander kwansuis die oggend van die moorde gesien ry het op die plaas waar sy ma gewoon het, voordat hy huiswaarts gekeer het. Dié vragmotor was die laaste legkaartstuk wat net nie wou pas nie, verduidelik Smit.
Volgens Smit het Bylsma gedurende die verhoor verskillende teenstrydighede rakende die tydlyn van gebeure aangebied. Smit voer aan Bylsma het gejok en gesê hy het die vragmotor op die plaas gesien om hom so ver moontlik van die tydstip van die moorde in Stella te plaas.
"Dit is duidelik dat hy erg kleitrap oor die tyd. Dit is te verstane omdat hy so ver moontlik wil wegkom van die tyd van die moorde," sê Smit.
Bylsma se karakter
Om Smit se argument te staaf dat Bylsma inderdaad daartoe in staat was om die moorde te pleeg, het hy vanoggend na die verslag van 'n kliniese sielkundige verwys waarin daar gestel word dat Bylsma naïef en kortsigtig is. Dít pas in by die wyse waarop die moord op Marna gepleeg is, wat volgens hom nié beplan is nie.
Die sielkundige het ook bevind dat Bylsma onseker van homself en hipersensitief vir verwerping is. Hy kan ook soms jaloers word.
"Dít pas in by die legkaart van die moord op Sharnelle. Dit stem ook ooreen met sy benadering gedurende die hofsaak, toe hy beweer het almal jok en nét hy praat die waarheid. Hy is ongeloofwaardig. Die staat vra dat sy getuienis verwerp word," het Smit bevind.
Die verdediging voer Dinsdagmiddag sy slotbetoë.
In die nuus moorde Stella Xander Bylsma
Man sterf, vrou kritiek ná 'kaping'
Bek-en-klouseer nie opgelos – departement
xander moes handskoene gebruik het om die meisies te vermoor. ek sou hom skuldig bevind het aan moord, dwarsboming van die gereg en poging tot ontvlugting botswana toe
Ek dog al die tyd 'n ander ou, of die tande feetjie het dit gedoen? Hoop die ou, en Henri van Breda gesels lekker in die selle. Weet iemand miskien waaneer daai vrou moordenaar Jason Rohde weer terug gaan tronk toe? Lyk my as jy genoeg geld het kan jy jou pad in Suid Afrika uit die tronk koop. In 'n geval hier en daar as jy genoeg tyd in die tronk hospitaal deurbring, kan jy ook vrygelaat word maar nie in alle gevalle nie. Party keer moet jy "political connections" he!
Tania Heyns, baie dankie vir puik beriggewing. Gaan julle vandag die slotbetoë van die verdediging ook plaas?
Ai kan n mens in een oomblik so n onbesonne daad pleeg. Ai mag ons Hemelse Vader met al die families wees wat geraak word dis hartverskeurend